text: Quan Adriano es fa imprescindible (Albert Llimós)
  Quan Adriano es fa imprescindible
  El Barça no el deixarà marxar amb la carta de llibertat, vol un traspàs per fitxar un altre lateral
  ALBERT LLIMÓS Barcelona 08/07/2016 00:00
  651x366 El brasiler Adriano ha negociat amb clubs italians durant els últims mercats de fitxatges però continua al Barça. / ANDREU DALMAU / EFE El brasiler Adriano ha negociat amb clubs italians durant els últims mercats de fitxatges però continua al Barça. / ANDREU DALMAU / EFE
  " Adriano no pot marxar, no tenim laterals". Aquesta és la conclusió a què han arribat a les més altes instàncies del Camp Nou. El defensa brasiler no marxarà si no arriba amb un club disposat a pagar una part de traspàs. Si no, el Barça no el deixarà marxar perquè ara mateix compta amb quatre laterals purs: Jordi Alba, Aleix Vidal, Douglas i el mateix Adriano.
  Els dos brasilers no compten per a Luis Enrique, especialment Douglas, però això no vol dir que el Barça obri les portes de sortida a l'ex del Sevilla, que té diferents equips italians interessats en la seva incorporació. Ni els prop de 4 milions bruts que cobra Adriano serien un motiu prou gran per deixar marxar el jugador lliure -unes quantitats que va revelar l'escrit en què la fiscalia denunciava el jugador aquesta primavera per defraudar a Hisenda 641.000 euros-. Amb els 40 milions que té a hores d'ara el club per acudir al mercat, la prioritat és portar un davanter, una operació que marcarà la disponibilitat econòmica del Barça per fitxar un lateral. Si d'Adriano s'aconsegueix algun tipus de traspàs -el mateix passa amb Thomas Vermaelen, més prescindible perquè es tenen 4 centrals-, el club tindrà més capacitat per rastrejar el mercat de carrilers.
  Al Barça admeten que tenen un problema als dos laterals. A l'esquerra Alba té com a recanvi natural un dels centrals, el francès Jérémy Mathieu. A la dreta, el curs passat hi havia Dani Alves, Douglas, Adriano, Aleix Vidal i ocasionalment hi va jugar Sergi Roberto. L'escenari ideal per a la direcció esportiva és que només hi siguin aquests dos últims jugadors, un fet que voldria dir que s'ha cobrat diners pels brasilers, i incorporar un nou futbolista que faci competència a Aleix Vidal, que necessita tornar a guanyar-se la confiança de Luis Enrique. L'asturià va posar la creu al tarragoní el curs passat, i ara han de fer ' tabula rasa' per començar de nou. Si no convenç, Sergi Roberto, l'home encarregat de donar descans a Busquets com a pivot, podria jugar a la banda.
  D'altra banda, Sandro Ramírez, amb la carta de llibertat del Barça, ha fitxat pel Màlaga, mentre que Albert Soler va matisar les paraules del president Josep Maria Bartomeu sobre Sergi Samper. En el balanç de la temporada, el màxim mandatari va dir que els tècnics consideren que Samper "ha arribat al seu límit de creixement al club" i "és el moment de sortir fora", amb perspectives de retornar en un futur, aprofitant la fórmula habitual dels últims anys de la compra amb opció de recompra o cessió. Soler va negar que el futur de Samper estigui sentenciat per marxar lluny del Camp Nou, i va dir que després de renovar farà la pretemporada amb Luis Enrique.
  Arriba un ex del City per a l'àrea digital
  La remodelació executiva de Josep Maria Bartomeu segueix en marxa. Aquest mes de juliol ha començat a treballar el nou director digital, Russell Stopford. Aquest anglès arriba al club després que a l'abril marxés Joaquim Cardona, que durant tres anys va dirigir aquesta àrea. Stopford, provinent de l'empresa Perform, va ser director digital del Manchester City durant dos anys i mig, entre el novembre del 2011 i principis del 2014. Aquesta àrea és bàsica en el futur més immediat, ja que el negoci digital és un dels camps amb més creixement potencial. Per això, Stopford passarà a dependre directament del director comercial, Francesco Calvo, la mà dreta del vicepresident Manel Arroyo.